R., Dei gratia Carnotensis electus, omnibus ad quos littere iste pervenerint in Domino salutem. Noverint universi quod dilectus noster G., sancti Benedicti Floriacensis venerabilis abbas, ad instantiam precum nostrarum Fulconi, dilecto filio Huberti, ecclesiam de Summocampo, que ad donationem illius monasterii pertinebat, concessit; nos autem promisimus ei quod si magister Berterus super eadem ecclesia aliquam moveret questionem, nos predictum abbatem inde penitus faceremus absolvi.